OBH 870/1995.
Az állampolgári jogok országgyűlési biztosa általános helyettesének jelentése
Ügyintéző: dr. Endrődi Zsuzsa

Az eljárás megindulása:

B. S. az ÁNTSZ Veszprém megyei intézetének kémiai és virológiai laboratóriumában dolgozik. Mérgező, kórokozó, egészségre ártalmas toxikus anyagokkal( vér, vizelet, széklet, szennyvíz, stb.) foglalkozik laboratóriumi munkatársaival együtt. Az országos tisztifőorvos joghézagra hivatkozással tagadta meg a veszélyességi pótlékot az e munkakörben dogozók részére.  Ugyanakkor a közalkalmazottak, az állategészségügyi és élelmiszerminőség ellenőrző intézetek, környezetvédelmi felügyelőségek dolgozói kapnak veszélyességi pótlékot. Panaszosunk szerint  a KTV. 47.§. (5) bekezdése szerint  neki és munkatársainak is járna az illetménypótlék. Panaszos bírósághoz -igazgatója kérésére- nem fordult, az országgyűlési biztost kéri, hogy járjon el annak érdekében, hogy Ő és munkatársai hátrányos megkülönböztetése megszűnjön.

1996. 05.03-án kelt levelében csatolja a Szombathelyi Munkaügyi Bíróság M. 85/1993/26. számú ítéletét, mely az ÁNTSZ Vas-megyei intézetének munkatársai részére 1995. január 1-ig visszamenőleg  megállapította a veszélyességi pótlékot, 8100.-Ft.-t havonta, a kifizetésig esedékes 20%-os mértékű késedelmi kamattal együtt. 

Alkalmazott jogszabályok:

1. Az Alkotmány 35.§. (1) bek. a./ pontja szerint a Kormány védi az alkotmányos rendet, védi és biztosítja az állampolgárok jogait, b./ pontja szerint biztosítja a törvények végrehajtását.

2.1034/1992.(VII.1.) Kormány határozat, melynek melléklete felsorolja a köztisztviselők jogállásáról szóló 1992. évi XXIII. tv. hatálya alá tartozó szerveket. Ide sorolja az Állami Népegészségügyi és Tisztiorvosi Szolgálat Országos Tisztiorvosi Hivatalát, valamint megyei, fővárosi, városi, fővárosi kerületi intézeteket, tehát panaszosunk munkahelyét is.

3. A közalkalmazottak jogállásáról szóló 1992. évi XXXIII. tv. egészségügyi ágazatban történő végrehajtására ld. szóló 113/1992. (VII.14.) Korm. rend. 18. §.(1) bekezdését, melyből megállapítható, hogy az ÁNTSZ központi intézetei a közalkalmazotti törvény hatálya alá tartoznak.
A 18. §. (1) a./ pontjának  3. francia bekezdésében foglalt diagnosztikai laboratóriumi dolgozók mint fokozott fizikai és pszichikai  megterheléssel járó munkakörben foglalkoztatottak, az A 1. fokozat  illetményének 100%-t, vagyis  8500.-Ft. munkahelyi pótlékot kapnak.

4. A köztisztviselők jogállásáról szóló 1992. évi XXIII. tv. 47.§.(5) bekezdése, mely szerint, ha a köztisztviselő egészségre ártalmas, vagy fokozottan veszélyes munkát végez, illetménypótlékra jogosult. A pótlék mértéke az illetményalap 45%-a.

  76.§.(2) bekezdése, mely úgy rendelkezik, hogy az illetményrendszer szerinti illetményeket 1995. január 1-ig kell elérni.

80.§.(1) bek. e./ pontja, mely szerint a Kormány rendeletben határozza meg a közszolgálati jogviszonyban a munkavégzés sajátosságaira, .....egészségügyi juttatásra vonatkozó további szabályokat. Ez a külön jogszabály azonban még nem került megalkotásra.

Az érintett alkotmányos jogok:

1. Az Alkotmány 70/A §.(1) bekezdése deklarálja a diszkrimináció tilalmát: a Magyar Köztársaság  biztosítja a területén  tartózkodó minden személy számára az emberi, illetve az állampolgári jogokat, bármely megkülönböztetés,.........születési vagy egyéb helyzetre tekintet nélkül. Ebből következik, hogy a közalkalmazottak és köztisztviselők között csupán jogállásuk szerint nem lehet különbséget tenni a veszélyességi pótlék juttatása kérdésében.

2. Az Alkotmány 70/B §. (2)-(3) bekezdésében  foglalt az az alkotmányos alapelv, mely szerint egyenlő munkáért  mindenkinek, bármilyen megkülönböztetés nélkül, egyenlő bérhez van joga,  és hogy minden dolgozónak joga van olyan jövedelemhez, amely megfelel végzett munkája mennyiségének   és minőségének.

Tényállás és a vizsgálat megállapításai:

B. S. munkahelyét, az ÁNTSZ megyei intézetének kémiai és virológiai laboratóriumát. az 1034/1992.(VII.1.) Kormány határozat a köztisztviselők jogállásáról szóló 1992. évi XXIII. tv. hatálya alá sorolja. Az ÁNTSZ központi intézetei ugyanakkor a közalkalmazottak jogállásáról szóló 1992. évi XXXIII. tv. hatálya alá tartoznak. E törvénynek az egészségügyi ágazatban való végrehajtásáról szóló 113/1992.(VII.11.) Korm. rend. 18.§.(1) bekezdés a./ pontjának harmadik francia bekezdésében foglalt diagnosztikai laboratóriumi dolgozók, mint fokozott fizikai és psyhés megterheléssel járó munkakörben foglalkoztatottak, az A.1. fokozat illetményének 100%-ának megfelelő veszélyességi pótlékot kapnak. A megyei intézetek dolgozói, mint a köztisztviselői törvény hatálya alá tartozók, jogszabályi rendelkezés hiányában nem kapnak veszélyességi pótlékot. Pedig ez a juttatás az Ő esetükben is indokolt, hiszen mérgező, kórokozó, és egészségre ártalmas toxikus anyagokkal dolgoznak. A köztisztviselők jogállásáról szóló 1992. évi XXIII. tv. 47.§.(5) bekezdése szerint ugyan az egészségre ártalmas, vagy fokozottan veszélyes munkát végző köztisztviselő illetménypótlékra jogosult, de az a kormányrendelet, mely ezeket a munkaköröket meghatározná, még nem került megalkotásra.

A Szombathelyi Munkaügyi Bíróság ítéletében rámutat arra, hogy a kérdéses jogszabály hiánya nem lehet akadálya annak, hogy az ÁNTSZ megyei intézetének munkatársai is részesüljenek veszélyességi pótlékban, ezért a Vas-megyei Intézet munkatársai részére 1995. január 1. napjáig visszamenőleg megállapította a veszélyességi pótlékot. Hivatkozott az ítélet a módosított 113/1992.(VII.14.)számú Kormány rendelet 18.§.(1) bekezdésére, mely a pótlékok körét azzal a fogalmi rendszerrel vezeti be, hogy a "fokozott fizikai és psyhés megterheléssel járó munkakörülmények között foglalkoztatottak részére munkahelyi pótlék jár. A bíróság álláspontja szerint ez nem jelenti azt, hogy tartalmában ez mást tükrözne, mint az egészségre ártalmas, vagy a fokozottan veszélyes munka.                                                                                            

Egyetértve a bíróság érvelésével,  álláspontom szerint a már említett szabályozás hiánya alkotmányos jogaiban sérti mindazokat, akik az ÁNTSZ megyei intézeteiben egészségre ártalmas, vagy fokozottan veszélyes munkát végeznek. Ők ugyanis ugyanolyan munkáért kevesebb bért kapnak, mint a központi intézetekben dolgozó munkatársaik

Ajánlás:

Az állampolgári jogok országgyűlési biztosáról szóló 1993. évi LIX. törvény 25. és 26. §-ai alapján felkérem Miniszterelnök Urat, hogy intézkedjen a Köztisztviselők jogállásáról szóló   1992. évi XXIII. törvény 80.§. (1) bekezdés e./ pontjában kapott felhatalmazás alapján a hivatkozott külön jogszabály mielőbbi elkészítése és kiadása érdekében. 

Budapest, 1996. október 16.

Dr. Polt Péter